CELEX: 62012TN0332
Language: el
Date: 2012-07-23 00:00:00
Title: Υπόθεση T-332/12: Προσφυγή της 23ης Ιουλίου 2012 — ING Groep κατά Επιτροπής

22.9.2012   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 287/35
            
         Προσφυγή της 23ης Ιουλίου 2012 — ING Groep κατά Επιτροπής
   (Υπόθεση T-332/12)
   2012/C 287/65
   Γλώσσα διαδικασίας: η αγγλική
   
      Διάδικοι
   
   
      Προσφεύγουσα: ING Groep NV (Άμστερνταμ, Κάτω Χώρες) (εκπρόσωποι: O. Brouwer, J. Blockx και N. Lorjé, δικηγόροι)
   
      Καθής: Ευρωπαϊκή Επιτροπή
   
      Αιτήματα της προσφεύγουσας
   
   Η προσφεύγουσα ζητεί από το Γενικό Δικαστήριο:
   
               —
            
            
               να ακυρώσει την απόφαση της Ευρωπαϊκής Επιτροπής της 11ης Μαΐου 2012 C(2012)3150 τελικό, κρατική ενίσχυση SA.28855 (N 373/2009) (πρώην C 10/2009 και πρώην N 528/2008) — Κάτω Χώρες ING–ενίσχυση αναδιαρθρώσεως και
            
         
               —
            
            
               να καταδικάσει την καθής στα δικαστικά έξοδα.
            
         
      Λόγοι ακυρώσεως και κύρια επιχειρήματα
   
   Προς στήριξη της προσφυγής, η προσφεύγουσα προβάλλει τέσσερις λόγους ακυρώσεως.
   
               1)
            
            
               Με τον πρώτο λόγο ακυρώσεως προβάλλεται ότι η καθής παραβίασε την αρχή της χρηστής διοικήσεως και προσέβαλε το δικαίωμα ακροάσεως διότι δεν ζήτησε τη γνώμη του Ολλανδικού Δημοσίου και της ING όσον αφορά τα πραγματικά περιστατικά καθώς και τις απόψεις και τις υποθέσεις της βάσει των οποίων αυτή συνήγαγε το συμπέρασμα ότι η τροποποίηση των όρων της εισφοράς πρωτογενούς κεφαλαίου κατηγορίας 1 αποτελούσε ενίσχυση, υπό την έννοια του άρθρου 107, παράγραφος 1, ΣΛΕΕ.
            
         
               2)
            
            
               Με τον δεύτερο λόγο ακυρώσεως προβάλλεται ότι η καθής υπέπεσε σε πλάνη περί το δίκαιο και σε πρόδηλο σφάλμα εκτιμήσεως κατά την εφαρμογή της αρχής του επενδυτή υπό συνθήκες οικονομίας της αγοράς (ΕΣΟΑ) και παρέλειψε να παραθέσει επαρκή αιτιολογία για τον χαρακτηρισμό της εισφοράς πρωτογενούς κεφαλαίου κατηγορίας 1 ως κρατικής ενισχύσεως και ως επιβαρυντικής περιστάσεως, στο πλαίσιο της εκ μέρους της εκτιμήσεως των αντισταθμιστικών μέτρων.
            
         
               3)
            
            
               Με τον τρίτο λόγο ακυρώσεως προβάλλεται ότι η καθής παρέβη το άρθρο 107, παράγραφος 3, στοιχείο β', ΣΛΕΕ και παραβίασε τις αρχές της χρηστής διοικήσεως, της αναλογικότητας, της ασφαλείας δικαίου, της ίσης μεταχειρίσεως και της υποχρεώσεως αιτιολογήσεως, διότι δεν έλαβε υπόψη της το ύψος της ενισχύσεως κατά την εκτίμηση των αντισταθμιστικών μέτρων και διότι υπολόγισε εσφαλμένως το σχετικό ποσό της ενισχύσεως και τις περιστάσεις υπό τις οποίες χορηγήθηκε η ενίσχυση κατά την εκτίμηση των αντισταθμιστικών μέτρων.
            
         
               4)
            
            
               Με τον τρίτο λόγο ακυρώσεως προβάλλεται ότι η καθής παρέβη το άρθρο 107, παράγραφος 3, στοιχείο β', ΣΛΕΕ και παραβίασε τις αρχές της χρηστής διοικήσεως, της αναλογικότητας και της υποχρεώσεως αιτιολογήσεως διότι κατέστησε την απαγόρευση ηγετικής θέσεως στον καθορισμό τιμών νομικώς δεσμευτική για την ING.